Bernice ‘doen dit’ tot boaan Top-20Bernice West. (Foto: Nardus Engelbrecht) Die Heuwels Fantasties en Appel se jongste enkelsnit, “Nora Vlok”, het verlede week koning gekraai op die Maroela Media Afrikaanse Top-20. Hulle val egter ná slegs ŉ week in die topposisie met een plek terug na no. 2 en maak plek vir Bernice West se “Lyfie”. Die musiekvideo vir dié oorwurm is reeds meer as 2,1 miljoen keer op YouTube gekyk. In vandeesweek se Top-20 is daar sewe liedjies wat klim, nege wat hul plek verloor en vier wat onveranderd bly. * Die Maroela Media Afrikaanse Top-20 word saamgestel deur enkelsnituitreikings en verskeie datafaktore word in ag geneem: Apple Music- en Spotify-stromings, YouTube-kykbeurte (spesifiek week-tot-week-data) asook radiospeeltyd. Fisieke albumverkope het geen invloed op dié treffersparade nie. Nuwe uitreikings Deidré Barnard. Deidré Barnard het in 2018 as 16-jarige derde geëindig tydens die eerste seisoen van Die Kontrak. Intussen het sy ook haar verhoogdebuut gemaak met die produksie Die Gelofte. Sy het pas haar eerste debuutenkelsnit, “Beskerm jou hart”, uitgereik. Sy het die lied self geskryf en is geïnspireer deur Spreuke 4:23. Die musiekvideo vir die lied is deur Gerhard van Rooyen vervaardig. Vandiét het eers tydens die inperking begin om haar musiek aan die wêreld bekend te stel. Sy woon in George in die Suid-Kaap en haar naam beteken: “Want U het gegee”. Al haar liedjies is geestelik geïnspireer, maar sy beskou haarself nie as ŉ gospelsangeres nie. Haar jongste enkelsnit, “Son”, handel oor “daardie oomblikke wanneer die nag op sy heel donkerste is, net voor die son sy kop uitsteek”, vertel Vandiét.